text: Ville røve penge, hun ikke havde fået
  25 august 2011 kl. 07.13
  En kvinde i Esbejrg var dobbelt udsat onsdag. Først virkede den hæveautomat, hun ville bruge, ikke - og så forsøgte en ung mand at røve de penge, som hun altså ikke havde fået...
  Kvinden havde bøvl med en hæveautomat på Gl. Vardevej ved 17.30-tiden. Hun opgav at hæve penge og gik fra automaten.
  
  Skubbede til kvinden
  Men en ung røver kom hen til hende og ved forretningen Bo Bedre skubbede han kraftigt til hende - og forlangte at få de penge, han troede, hun havde hævet. 
  I stedet stjal han kvindens pung, som indeholdt nogle få hundrede kroner. 
  Røveren beskrives som 20-25 år, ca. 182 cm høj og almindelig af bygning med lyst, karseklippet hår. Han var iført sort træningstøj og sorte sko.
  